Kirsten Brosbøl (S), 2008-11-25:
Med den ændring af SU-loven, som vi står med her, bliver der sat endnu en perle på den række af forbedringer af forholdene for studerende med børn, som på Socialdemokraternes foranledning blev sat i gang med SU-aftalen fra 2004.
Vi fik dengang sikret dobbelt SU til enlige forsørgere, hvilket har betydet en markant forbedring af enlige forsørgeres - og det er jo i særdeleshed kvinders - mulighed for at få en uddannelse.
Nu bliver der så sat endnu en socialdemokratisk mærkesag på dagsordenen, og den bliver endda gennemført med det her lovforslag, nemlig et markant løft til samboende studerende med børn.
Når både mor og far er på SU, er der med det nuværende tillæg på 715 kr. ikke meget at rutte med, og muligheden for at påtage sig ekstra erhvervsarbejde er for mange ikkeeksisterende, når man også skal have hverdagen til at hænge sammen.
Med denne næsten tredobling af tillægget fra de 715 kr. til 2.000 kr. om måneden, som Socialdemokraterne har fået med i den her aftale, ja, så får 1.100 samboende SU-forældre i Danmark en væsentlig bedre økonomi. Det vil betyde, at de ikke behøver at optage så meget i lån, og at de får bedre mulighed for at gennemføre studierne på normeret tid - alt sammen til gavn for dem selv og for samfundet.
Det skal være attraktivt at få børn under studierne, og det hjælper forhøjelsen af tillægget med til at det bliver.
Vi er meget optaget af at sikre målrettede forbedringer af SU-systemet, og her er det særlig gruppen af forældre på SU, der har haft trange kår.
Den næste perle, som vi gerne vil sætte på den her snor for at forbedre forholdene for studerende med børn, er at få forbedret barselorloven for SU-modtagere.
Barselvilkårene for studerende er slet ikke fulgt med udviklingen på arbejdsmarkedet, og det er noget, som vi Socialdemokrater vil rejse i SU-forligskredsen.
Med hensyn til forhøjelsen af fribeløbet, som jeg kunne høre at Venstres ordfører lægger meget vægt på, gennemføres den jo også med det her lovforslag.
Og det har været afgørende for os, at det sker med omtanke for, at det ikke må gå ud over studierne.
Vi var skeptiske, da regeringen med sin stort anlagte jobplan lod de studerende indgå som sådan en del af planen for, hvordan man kunne øge arbejdsstyrken.
Vi synes, det skal være det primære for de studerende, at de passer deres studier, ikke at de bidrager til at nå målet for regeringens jobplan.
Men vi synes, at aftalen her er landet på et fint niveau, og det vil jeg gerne understrege.
Ifølge de undersøgelser, der er lavet, er det jo, som det også blev fremhævet af den tidligere ordfører, muligt samtidigt at opretholde en fornuftig studieaktivitet og ikke forlænge studierne.
Vi bad i forbindelse med forhandlingerne ministeren om at undersøge, om der kunne laves sådan en aftale med staten om, at man altså ikke udbød studiejob på mere end 15 timer.
Det synes vi kunne være interessant at høre om ministeren har arbejdet videre med.
Det kan vi jo tage under udvalgsbehandlingen.
En del af finansieringen af de her udmærkede forslag findes ved at digitalisere SU-systemet, og det er på mange måder en fordel, som gør det nemmere for de studerende at administrere og også giver mulighed for mere fleksible lånemuligheder.
Det synes vi er rigtig, rigtig positivt, og det er noget, som har været efterspurgt af de studerende, som har ønsket mulighed for at kunne vælge mindre lånerater, og som altså også vil give mulighed for, at man kan få en mindre låntagning.
Det er jo noget, der ofte har været på dagsordenen, at låntagningen stiger - så det er rigtig positivt.
Men så har flere af høringssvarene altså påpeget eller sat spørgsmålstegn ved regeringens beregninger af de her effektiviseringsgevinster ved digitalisering, og det er selvfølgelig problematisk, hvis de forudsætninger, hvorunder vi har indgået den her aftale, ikke holder stik.
Så vil der være et andet grundlag end det, som ministeren har forelagt
forligskredsen
Vi har fået ministerens ord for, at han løbende vil holde os orienteret om implementeringen af aftalen, herunder økonomien, og således også om forudsætningerne holder stik.
Det vil vi selvfølgelig følge meget nøje, og hvis det viser sig, at forudsætningerne ændrer sig, ja, så må vi naturligvis have en drøftelse af det i forligskredsen.
Men når det er sagt, er vi overordentlig tilfredse med det her forslag og også med den aftale, som vi har indgået med de fleste af Folketingets partier, og vi kan naturligvis støtte forslaget.